รัฐบาลไทย-ข่าวทำเนียบรัฐบาล-ประธานสภาแห่งชาติกัมพูชาเข้าเยี่ยมคารวะนายกรัฐมนตรี
วันศุกร์ที่ 2 กุมภาพันธ์ 2561
ประธานสภาแห่งชาติกัมพูชาเข้าเยี่ยมคารวะนายกรัฐมนตรี
ประธานสภาแห่งชาติกัมพูชาเข้าเยี่ยมคารวะนายกรัฐมนตรี
วันนี้ (2 ก.พ. 61) เวลา 8.30 น. สมเด็จอัคคมหาพญาจักรี เฮง สัมริน ประธานสภาแห่งชาติกัมพูชา เข้าเยี่ยมคารวะ พลเอก ประยุทธ์ จันทร์โอชา นายกรัฐมนตรี ในโอกาสเยือนไทยอย่างเป็นทางการในฐานะแขกของสภานิติบัญญัติแห่งชาติ ณ ห้องสีงาช้าง ตึกไทยคู่ฟ้า ทําเนียบรัฐบาล สรุปสาระสําคัญการหารือดังนี้
นายกรัฐมนตรีแสดงความยินดีที่ได้ต้อนรับประธานสภาแห่งชาติกัมพูชาและคณะในระหว่างการเยือนประเทศไทยอย่างเป็นทางการในครั้งนี้ พร้อมอวยพรให้การจัดการเลือกตั้งสภาแห่งชาติสมัยที่ 6 ที่จะมีขึ้นในกัมพูชาในปีนี้ ดําเนินไปด้วยความเรียบร้อยและสําเร็จลุล่วงไปได้ด้วยดี
ทั้งสองฝ่ายยินดีที่รัฐบาลไทยและรัฐบาลกัมพูชามีความร่วมมือกันอย่างรอบด้าน โดยล่าสุดในระหว่างการเยือน กัมพูชาอย่างเป็นทางการของนายกรัฐมนตรีและการประชุมร่วมนายกรัฐมนตรีและรัฐมนตรีอย่างไม่เป็นทางการไทย– กัมพูชา ครั้งที่ 3 เมื่อเดือนกันยายนที่ผ่านมา ทั้งสองฝ่ายต่างเห็นพ้องกันที่จะร่วมกันส่งเสริมความร่วมมือในการพัฒนาพื้นที่ชายแดนและการส่งเสริมความเชื่อมโยงด้านต่าง ๆ ระหว่างพื้นที่ชายแดนของทั้งสองประเทศ
โอกาสนี้ประธานสภาแห่งชาติกัมพูชาแสดงความชื่นชมต่อการพัฒนาของประเทศไทยภายใต้พระบรมโพธิสมภารของสมเด็จพระเจ้าอยู่หัวมหาวชิราลงกรณ บดินทรเทพยวรางกูร พร้อมกล่าวว่าในนามประชาชนกัมพูชาขอแสดงความขอบคุณประเทศไทยที่ให้การสนับสนุนกัมพูชามาโดยตลอด ทั้งในระดับพระมหากษัตริย์ รัฐบาล และประชาชน
นายกรัฐมนตรีกล่าวว่าปัจจุบันความสัมพันธ์ไทย – กัมพูชาอยู่ในระดับที่ดีเยี่ยมมีการแลกเปลี่ยนการเยือนในทุกระดับ กลไกความร่วมมือทวิภาคีต่าง ๆ ของไทยกับกัมพูชาดําเนินไปได้ด้วยดี โดยไทยพร้อมที่จะทํางานร่วมกับกัมพูชาเพื่อที่จะเติบโตไปด้วยกันในภูมิภาค โดยไม่ทอดทิ้งใครไว้ข้างหลัง ตามนโยบายการบริหารประเทศของไทย Stronger Together และ Thailand+1 ซึ่งจะช่วยสนับสนุนประเทศไทยไปสู่ Thailand 4.0
ทั้งสองฝ่ายพร้อมผลักดันการสร้างความเชื่อมโยงระหว่างกัน อาทิ การเปิดและยกระดับจุดผ่านแดนแห่งใหม่ การก่อสร้างสะพานข้ามพรมแดน การเชื่อมต่อเส้นทางรถไฟระหว่างกัน และการเดินเรือตามแนวชายฝั่งสามฝ่ายไทย – กัมพูชา – เวียดนาม ซึ่งจะมีส่วนสําคัญในการส่งเสริมการค้าชายแดนการค้าทวิภาคีของทั้งสองฝ่าย ตลอดจนส่งเสริมการสัญจรไปมาของประชาชนทั้งสองฝ่าย อันจะนําไปสู่ การสร้างพื้นที่ชายแดนให้เป็นพื้นที่แห่งความร่วมมือและความเจริญรุ่งเรืองต่อไป
ในการนี้ประธานสภาแห่งชาติกัมพูชายินดีที่มีการแลกเปลี่ยนการเยือนระหว่างฝ่ายนิติบัญญัติของทั้งสองฝ่ายเป็นประจําทั้งในลักษณะการเยือนระดับสูงและผ่านความร่วมมือระหว่างกลุ่มมิตรภาพสมาชิกรัฐสภาของทั้งสองประเทศ ซึ่งจะเป็นการสร้างเครือข่ายความสัมพันธ์ระหว่างกัน ซึ่งนายกรัฐมนตรีพร้อมให้การสนับสนุนโดยเห็นว่าสถาบันนิติบัญญัติถือเป็นสถาบันหลักในการยกร่างกฎหมายซึ่งมีส่วนสําคัญต่อการพัฒนาประเทศ
ด้านแรงงาน ความร่วมมือในเรื่องนี้ดําเนินไปด้วยดี แต่เพื่อผลประโยชน์ของแรงงานกัมพูชา และด้วยเงื่อนไขเวลาที่จะต้องดําเนินการพิสูจน์สัญชาติแรงงานให้แล้วเสร็จภายในเดือนมิถุนายน 2561 นายกรัฐมนตรีได้ฝากให้ประธานสภาแห่งชาติกัมพูชาช่วยเร่งรัดการดําเนินการของฝ่ายกัมพูชาในการพิสูจน์สัญชาติด้วย โดยประธานสภาแห่งชาติกัมพูชาแสดงความขอบคุณรัฐบาลไทยที่ให้ความสําคัญและดูแลเอาใจใส่แรงงานกัมพูชาที่เข้ามาทํางานในประเทศไทยมาโดยตลอด
ในตอนท้าย นายกรัฐมนตรีได้ฝากความระลึกถึงสมเด็จอัครมหาเสนาบดีเดโช ฮุน เซน นายกรัฐมนตรีกัมพูชา และอวยพรให้ประชาชนชาวกัมพูชาประสบแต่ความสุข พร้อมย้ําว่ารัฐบาลไทยยินดีสนับสนุนกัมพูชาให้มีความเจริญรุ่งเรืองต่อไป
************